欧阳修
雪
新阳力微初破萼，客阴用壮犹相薄。
朝寒棱棱风莫犯，莫雪緌緌止还作。
驱驰风云初惨淡，炫晃山川渐开廓。
光芒可爱初日照，润泽终为和气烁。
美人高堂晨起惊，幽士虚窗静闻落。
酒垆成径集缾罂，猎骑寻踪得狐貉。
龙蛇扫处断复续，猊虎团成呀且攫。
共贪终岁饱麰麦，岂恤空林饥鸟雀。
沙墀朝贺迷象笏，桑野行歌没荒屩。
乃知一雪万人喜，顾我不饮胡为乐。
坐看天地绝氛埃，使我胸襟如洗瀹。
脱遗前言笑尘杂，搜索万象窥冥漠。
颍虽陋邦文士众，巨笔人人把矛槊。
自非我为发其端，冻口何由开一噱。